Europarlamentaarikko Paavo Väyrynen (kesk.) aikoo palata eduskuntaan seuraavalla kevätistuntokaudella, jos ei tule valituksi seuraavissa presidentinvaaleissa. Väyrynen kertoi asiasta tiedotteessa tänään.

Väyrysen kannattajat keräävät parhaillaan kannattajakortteja valitsijayhdistykselle, joka tukee hänen valintaansa tammi-helmikuun presidentinvaaleissa.

Vuonna 2014 euroedustajaksi valittu Väyrynen valittiin myös eduskuntaan vuonna 2015. Hän ei kuitenkaan ottanut edustajanpaikkaansa vastaan, ja hänen tilalleen nousi Mikko Kärnä. Nyt Kärnä joutuu väistymään, mikäli Väyrynen tekee paluun.

Jos Väyrynen palaa eduskuntaan, hänen tilalleen europarlamenttiin nousisi keskustan kansanedustaja, eduskuntaryhmän varapuheenjohtaja Elsi Katainen. Jos Katainen ottaa paikan vastaan, hänen tilalleen eduskuntaan nousisi Eero Reijonen (kesk.).